اینگیلتره پارلامئنتی "برگزیت" موقاویله‌سی‌نین رد ائدیلمه‌سی حالیندا آتیلا‌جاق آددیم‌لارلا باغلی سؤز صاحبی اولماسینی تامین ائده‌جک تکلیفی قبول ائده‌رک، ترزا می حکومتینی بیر داها مغلوبیته اوغراتدی.
اینگیلتره پارلامئنتی‌نین آلت قانادی عوام مجلسینده "برگزیت" موقاویله‌سی‌نین 5 گون داوام ائده‌جک موذاکیره‌لری‌نین ایلک گونونده حاکمیت‌دکی محافظه کار پارتیسی‌نین میللت وکیلی دومینیک گریوین اؤز حکومتینه قارشی وئردیگی دوزلیش 299 سسه قارشی 321 سسله قبول ائدیلدی.
قبول ائدیلن تکلیفله پارلامئنت حکومتین آوروپا بیرلیگی ایله الده ائتدیگی راضیلاشمانی رد ائده‌رک، آتیلا‌جاق آددیم‌لارلا باغلی قرار قبول ائده بیله‌جک.
باش ناظیر می آوروپا بیرلیگی ایله کئچن آی باغ‌لانان "برگزیت" موقاویله‌سینی مدافعه ائده‌رک: "یا منیم موقاویلم قبول ائدی‌لر، یا دا آوروپا بیرلیگیندن موقاویله‌سیز آیریلاریق، یا دا "برگزیت"ین رئاللاشماماسی ریسکی یارانار" دئمیشدی.
دونن قبول ائدیلن تکلیفله ترزا می‌ین "موقاویله‌سیز آیریلما" تهدیدی دئمک اولار کی، گوندمدن چیخدی.
دونن کئچیریلن دیگر بیر سس وئرمه‌ده می ین پارتی سیندان اولان میللت وکیل لری می حکومتی علیهینه سس وئردی‌لر.
حکومتین "برگزیت" مسئله‌سینده پارلامئنتین فعالیتینه مانع اولدوغو ادعاسی ایله گوندمه گتیریلن "پارلامئنته حاق‌سیزلیق" تکلیفی 293 سسه قارشی 311 سسله قبول ائدیلدی.
هر ایکی سس وئرمه‌دن چیخان نتیجه دسامبرین 11-ده پارلامئنتده کئچیریله‌جک "برگزیت" موقاویله‌سی سس‌وئرمه‌سینده حکومتین موفقیت قازانما احتیمالی‌نین آشاغی اولدوغونو گؤستریر.
اینگیلتره‌ده بوروکراسی بیر مودت‌دیر کی، حکومتین گؤستریشی ایله "موقاویله‌سیز آیریلما" سناریوسونا گؤره حاضرلیق ایشلری آپاریردی.
اؤلکه‌ده ژوئیه آیین‌دان بو یانا "برگزیت" سببیندن 10 ناظیر ایستعفا وئریب. بون‌لاردان ایکی‌سی "برگزیت"، بیری خاریجی ایشلر، بیری چالیشما ناظیری ایدی.
اینگیلتره 23 ژوئن 2016-جی ایلده کئچیریلن رفرندومدا 48% سسه قارشی 52 % سسله آوروپا بیرلیگیندن آیریلما باره‌سینده قرار قبول ائتمیشدی.
